酬竇校書二十韻
作者：元稹
朝代：唐

paragraphs: 鷗鷺元相得，杯觴每共傳。
芳遊春爛熳，晴望月團圓。
調笑風流劇，論文屬對全。
賞花珠並綴，看雪璧常連。
竹寺荒唯好，松齋小更憐。
潛投孟公轄，狂乞莫愁錢。
塵土拋書卷，槍籌弄酒權。
令誇齊箭道，力鬬抹弓弦。
但喜添樽滿，誰憂乏桂然。
漸輕身外役，渾證飲中禪。
及我辭雲陛，逢君仕圃田。
音徽千里斷，魂夢兩情偏。
足聽猿啼雨，深藏馬腹鞭。
官醪半清濁，夷饌雜腥膻。
顧影無依倚，甘心守靜專。
那知暮江上，俱會落英前。
欵曲生平在，悲涼歲序遷。
鶴方同北渚，鴻又過南天。
麗句慙虛擲，沈機嬾強牽。
粗酬珍重意，工拙定相懸。